EL Επίσημη Εφημερίδα της Ευρωπαϊκής Ένωσης C 176/10

Γνωμοδότηση της Ευρωπαϊκής Επιτροπής των Περιφερειών με θέμα «Το μέλλον του προγράμματος COSME μετά το 2020: η τοπική και περιφερειακή προοπτική»

(2018/C 176/04)

Εισηγητής: ο κ. Robert Sorin Negoiţă (RO/PES), δήμαρχος του τρίτου δημοτικού διαμερίσματος του Βουκουρεστίου

ΣΥΣΤΑΣΕΙΣ ΠΟΛΙΤΙΚΗΣ

Η ΕΥΡΩΠΑΪΚΗ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

1. καλεί την Ευρωπαϊκή Επιτροπή να εξασφαλίσει ένα προβλέψιμο και σταθερό πλαίσιο υποστήριξης των μικρών και μεσαίων επιχειρήσεων (ΜΜΕ) μετά το 2020, δημιουργώντας ένα ανανεωμένο και ενισχυμένο διάδοχο πρόγραμμα του προγράμματος για την ανταγωνιστικότητα των επιχειρήσεων και τις ΜΜΕ (COSME), λαμβάνοντας υπόψη τις ανάγκες των διαφόρων τύπων ΜΜΕ σε διάφορες περιοχές της ΕΕ·

2. επισημαίνει ότι σε πολλές περιοχές της ΕΕ οι επιχειρήσεις και οι χρηματοπιστωτικοί διαμεσολαβητές δεν γνωρίζουν καλά τα χρηματοπιστωτικά μέσα που διατίθενται βάσει του προγράμματος COSME και, άρα, εισηγείται τη λήψη μέτρων για την παροχή καλύτερης ενημέρωσης και διάδοση των πληροφοριών όσον αφορά τα διαθέσιμα μέσα με αποδέκτη όλες τις περιοχές της ΕΕ·

3. σημειώνει την ανάγκη να διατεθούν αρκετά μέσα για τη διευκόλυνση της χρηματοδότησης όσο το δυνατόν περισσότερων μικρών επιχειρήσεων ανά την ΕΕ. Είναι της άποψης ότι η προαγωγή συμπράξεων δημόσιου και ιδιωτικού τομέα μεταξύ των χρηματοπιστωτικών διαμεσολαβητών και των τοπικών και περιφερειακών παραγόντων με σκοπό την από κοινού χρήση ειδικών χρηματοπιστωτικών μέσων (συμπληρωματικών προς τα υπάρχοντα χρηματοπιστωτικά μέσα εγγυητικών και ιδίων κεφαλαίων) θα συμβάλει στην εκπλήρωση του μακροπρόθεσμου στόχου της δημιουργίας ανάπτυξης και απασχόλησης·

4. επιδοκιμάζει την πρωτοβουλία του δικτύου Enterprise Europe Network (Ευρωπαϊκό επιχειρηματικό δίκτυο) και τάσσεται σαφώς υπέρ της συνέχισης, της επέκτασης και της αναβάθμισής του στο πλαίσιο ενός διάδοχου προγράμματος του COSME. Επισημαίνει ότι το Ευρωπαϊκό επιχειρηματικό δίκτυο δεν έχει επεκταθεί και προβληθεί αρκετά σε ορισμένες χώρες, αγροτικές και απόκεντρες περιφέρειες ή σε αραιοκατοικημένες περιοχές. Συνεπώς, προτείνει τη διεύρυνση των σημείων επαφής του εν λόγω δικτύου, έτσι ώστε να επιτευχθεί η μέγιστη δυνατή γεωγραφική κάλυψη·

5. προτείνει, στο διάδοχο πρόγραμμα του COSME, να επιδιωχθούν κατά προτεραιότητα στόχοι, όπως η προαγωγή της επιχειρηματικότητας σε διάφορους τομείς και στα διάφορα είδη περιοχών (συμπεριλαμβανομένων των λιγότερο ανεπτυγμένων και των απομακρυσμένων περιφερειών και των προαστιακών περιοχών), καθώς και η ενίσχυση των περιφερειακών επιχειρηματικών οικοσυστημάτων με την υποστήριξη της χαρτογράφησής τους και τη σύνδεση των πιο προηγμένων περιφερειών με τις υστερούσες·

6. θεωρεί ότι πρέπει να ενισχυθούν η διαφάνεια και οι συνέργειες μεταξύ των διαφόρων ενωσιακών μέσων υποστήριξης των ΜΜΕ κατά την επόμενη περίοδο προγραμματισμού. Επομένως, προτρέπει την Ευρωπαϊκή Επιτροπή να καθορίσει σαφώς τη λειτουργία και το πεδίο εφαρμογής κάθε μέσου υποστήριξης των ΜΜΕ και των επιχειρηματιών για να αποφευχθεί η εμφάνιση παράλληλων δομών και για να επιτευχθεί η εύκολη πρόσβαση των δικαιούχων και των χρηματοπιστωτικών διαμεσολαβητών σε πληροφορίες σχετικές με όλο το φάσμα των διαθέσιμων μέσων·

7. δεδομένου ότι η αναμενόμενη ζήτηση για τον μηχανισμό εγγύησης δανείων υπό το πρόγραμμα COSME είναι τόσο μεγάλη που ακόμη και οι προβλεπόμενες αυξήσεις των σχετικών κονδυλίων βάσει του Ευρωπαϊκού Ταμείου Στρατηγικών Επενδύσεων (ΕΤΣΕ) 2.0 ενδέχεται να μην επαρκούν, θα ήταν σκόπιμο να εξεταστεί το ενδεχόμενο διάθεσης πρόσθετων πόρων στο COSME (1)·

8. θεωρεί ότι πρέπει να αναθεωρηθεί η «Ανακοίνωση της Ευρωπαϊκής Επιτροπής για την εφαρμογή των άρθρων 87 και 88 της Συνθήκης ΕΚ στις κρατικές ενισχύσεις με τη μορφή εγγυήσεων». Το σημερινό επίπεδο των ελάχιστων ασφαλίστρων που ορίζει η ανακοίνωση είναι πράγματι πολύ υψηλό σε σύγκριση με τα τρέχοντα επιτόκια για δάνεια·

9. προτείνει τα χρηματοδοτικά μέσα που παρέχουν μερική προστασία από τον πιστωτικό κίνδυνο στο πλαίσιο του μηχανισμού εγγύησης δανείων του προγράμματος COSME να παρέχουν έως και 80 % προστασία από τον πιστωτικό κίνδυνο. Χωρίς την εγγύηση, οι ΜΜΕ δεν θα επιδιώκουν την ανάληψη έργων, με αποτέλεσμα μη βέλτιστες επενδυτικές συνθήκες. Οι εγγυήσεις είναι σχεδιασμένες έτσι ώστε να ανταποκρίνονται επαρκώς στα επιχειρηματικά μοντέλα των ΜΜΕ, δίνοντάς τους τη δυνατότητα να αναπτυχθούν σε μακροπρόθεσμη, βιώσιμη βάση·

10. πιστεύει ότι πρέπει να διασαφηνιστεί ότι η χρηματοδότηση βάσει του προγράμματος COSME είναι δυνατόν να συνδυάζεται με άλλους πόρους της ΕΕ·

11. πιστεύει ότι το όριο των 150 000 ευρώ δανειζόμενου ποσού, πέραν του οποίου πρέπει να ελέγχεται μήπως οι ΜΜΕ δεν δικαιούνται χρηματοδότηση βάσει του προγράμματος «Ορίζοντας 2020», πρέπει να αυξηθεί στα 500 000 ευρώ. Παράλληλα, θα πρέπει να μειωθεί η ελάχιστη διάρκεια ενός έτους των δανείων, ενώ η μέγιστη διάρκειά τους θα πρέπει να μπορεί να υπερβαίνει τα 10 έτη·

12. αναγνωρίζει, όσον αφορά τους επιχειρηματίες των αναπτυσσόμενων κλάδων που χρειάζονται κεφάλαια επιχειρηματικού κινδύνου αλλά επιθυμούν να διατηρήσουν τον έλεγχο των εταιρειών τους, ότι έχει επισημανθεί ότι οι «επιχειρηματικοί άγγελοι» δεν μπορούν να αποτελέσουν λύση και ότι, συνεπώς, θα πρέπει να μελετηθεί η ενίσχυση άλλων μορφών χρηματοδότησης του επιχειρηματικού κινδύνου, όπως η ενδιάμεση χρηματοδότηση (mezzanine financing)·

13. πιστεύει ότι η στήριξη που προσφέρει το πρόγραμμα COSME στους ιδιωτικούς χρηματοπιστωτικούς διαμεσολαβητές μέσω του Ευρωπαϊκού Ταμείου Επενδύσεων (ΕΤΕ) θα μπορούσε να συμπληρωθεί με στήριξη από περιφερειακά ταμεία χρηματοοικονομικών επενδύσεων, διαχειριζόμενα από περιφερειακές αρχές ή υπηρεσίες περιφερειακής ανάπτυξης. Πολλές περιφέρειες μαζί θα μπορούσαν ενώνουν τις δυνάμεις τους και να συγκροτούν κοινά ταμεία επενδύσεων·

14. θεωρεί ότι ο αποτελεσματικός συντονισμός μεταξύ των τοπικών, περιφερειακών, εθνικών και ενωσιακών προγραμμάτων όσον αφορά το επιχειρηματικό περιβάλλον και η ύπαρξη ενιαίων κανόνων για το επιχειρηματικό περιβάλλον ανά τα κράτη μέλη είναι αναγκαία στοιχεία για να υποστηριχθεί το εν λόγω περιβάλλον·

15. φρονεί ότι πρέπει να δοθεί μεγαλύτερη έμφαση στα μέτρα που λαμβάνουν οι τοπικές και περιφερειακές αρχές για την προαγωγή του επιχειρηματικού πνεύματος και των νεοφυών ΜΜΕ, καθώς και ότι πρέπει να ληφθούν μέτρα για την ενίσχυση του ρόλου των τοπικών και περιφερειακών αρχών στην υποστήριξη του επιχειρηματικού περιβάλλοντος και την ανάπτυξη συμπράξεων δημόσιου-ιδιωτικού τομέα·

Η υποστήριξη των ΜΜΕ και των επιχειρηματιών μετά το 2020

16. τονίζει ότι οι ΜΜΕ, οι νεοφυείς (start-ups) και οι επεκτεινόμενες (scale-ups) επιχειρήσεις αποτελούν τους βασικούς κινητήρες της Ευρώπης για τη δημιουργία ανάπτυξης και θέσεων εργασίας και ότι προσφέρουν σταθερή εργασία σε τοπική κλίμακα, ενισχύοντας με αυτόν τον τρόπο τον κοινωνικό και οικονομικό ιστό της περιοχής τους·

17. τονίζει την ανάγκη ενίσχυσης των ευρωπαϊκών επιχειρηματικών οικοσυστημάτων με την παροχή ειδικής υποστήριξης των ΜΜΕ, των νεοφυών και των επεκτεινόμενων επιχειρήσεων ως μέρος μιας συνεπούς, αποδοτικής και προσανατολισμένης στα αποτελέσματα ενωσιακής πολιτικής για τις ΜΜΕ·

18. επισημαίνει ότι πρέπει το υποστηρικτικό αυτό πλαίσιο να συμπληρωθεί από έναν μηχανισμό για τη διασφάλιση της εμπέδωσης των αρχών της πολυεπίπεδης και πολυπαραγοντικής διακυβέρνησης σε όλο το φάσμα της ενωσιακής πολιτικής για τις ΜΜΕ. Επομένως, επαναλαμβάνει την προτροπή που διατύπωσε στη γνωμοδότησή της με τίτλο «Έξυπνη νομοθεσία για τις ΜΜΕ» (2), να συμμετέχουν επίσημα και συστηματικά οι τοπικοί και περιφερειακοί εκπρόσωποι των ΜΜΕ στο Δίκτυο Εκπροσώπων ΜΜΕ, το οποίο λειτουργεί ως κύριο μέσο άσκησης της ενωσιακής πολιτικής για τις ΜΜΕ·

Η πρόσβαση στη χρηματοδότηση

19. υπογραμμίζει ότι το σημαντικότερο κομμάτι του προϋπολογισμού του προγράμματος COSME προορίζεται για τη διευκόλυνση της χρηματοδότησης των ΜΜΕ. Πιστεύει δε ότι στο μελλοντικό πρόγραμμα υποστήριξης των ΜΜΕ πρέπει να εξακολουθεί να επιδιώκεται κατά προτεραιότητα η γεφύρωση του χάσματος χρηματοδότησης των ΜΜΕ·

20. ζητεί, ωστόσο, να ληφθεί ιδιαίτερη μέριμνα έτσι ώστε στο πρόγραμμα που θα διαδεχθεί το COSME να ικανοποιούνται οι ανάγκες χρηματοδότησης όλου του φάσματος των ΜΜΕ στις διάφορες περιοχές της ΕΕ, συμπεριλαμβανομένων των παραδοσιακών ΜΜΕ, των αυτοαπασχολούμενων επιχειρηματιών, των πολύ μικρών επιχειρήσεων καθώς και των νεοφυών επιχειρήσεων υψηλής ανάπτυξης και των επεκτεινόμενων (scale-ups) επιχειρήσεων·

21. θεωρεί ότι στο διάδοχο πρόγραμμα του COSME αφενός θα πρέπει να λαμβάνεται υπόψη το ισχύον πλαίσιο μετά την κρίση, όπου η δημιουργία θέσεων εργασίας εξακολουθεί να υστερεί σε σχέση με την ανάκαμψη του ΑΕγχΠ, και αφετέρου θα πρέπει να δίνεται έμφαση στην υποστήριξη της δημιουργίας θέσεων εργασίας στις ΜΜΕ και τις πολύ μικρές επιχειρήσεις·

22. επισημαίνει την ανάγκη να διατεθούν επαρκείς πόροι για να διευκολύνεται η χρηματοδότηση ενός όσο το δυνατόν ευρύτερου φάσματος επιχειρήσεων που δραστηριοποιούνται σε διαφορετικές γεωγραφικές περιοχές, συμπεριλαμβανομένων των παραδοσιακών ΜΜΕ, των πολύ μικρών επιχειρήσεων, των συνεταιρισμών και των επιχειρήσεων κοινωνικής οικονομίας στις διάφορες φάσεις της επιχειρηματικής ανάπτυξης·

23. παρατηρεί ότι πολλοί εν δυνάμει επιχειρηματίες δεν είναι επαρκώς ενημερωμένοι ή δεν έχουν τα βασικά επιχειρηματικά προσόντα για να στήσουν τη δική τους επιχείρηση και, άρα, εισηγείται τη συνδρομή τους μέσω υποστηρικτικών προσφορών για τα πρώτα τους βήματα με την ειδικά προσαρμοσμένη εκπαίδευσή τους πριν από το ξεκίνημα της επιχείρησής τους·

24. επαναλαμβάνει την πρόταση που είχε διατυπώσει και στη γνωμοδότηση της με θέμα «Έξυπνη νομοθεσία για τις ΜΜΕ» (3), να δημιουργηθεί ένα ευρωπαϊκό σύστημα «Take One», στο οποίο θα ενθαρρύνεται —με χρηματοδότηση ενδεχομένως μέσω του προγράμματος COSME— η πρόσληψη ενός πρώτου εργαζόμενου σε μια ατομική ή πολύ μικρή επιχείρηση μέσω χρηματοδοτικών κινήτρων και ελαστικών κανόνων·

25. παρατηρεί ότι ο μηχανισμός εγγύησης δανείων εξακολουθεί να αποτελεί ουσιαστικό μέσο διευκόλυνσης της χρηματοδότησης των ΜΜΕ. Ζητεί δε το εγγυητικό μέσο στο διάδοχο πρόγραμμα του COSME να έχει ικανούς πόρους για την κάλυψη των αναγκών των ΜΜΕ. Φρονεί ότι ένα τέτοιο μέσο δεν πρέπει να λειτουργεί περιοριστικά, αλλά αντιθέτως να είναι ανοικτό σε διάφορους τύπους επιχειρήσεων. Θεωρεί ότι η ενίσχυση θεσμικών οργάνων παροχής εγγυήσεων και η συμπερίληψή τους στην αλυσίδα της δανειοδότησης μπορούν να διευκολύνουν τη χρηματοδότηση των ΜΜΕ και, άρα, προτείνει την προσθήκη των εν λόγω οργάνων στον σχεδιασμό και την εφαρμογή αυτών των εγγυητικών μέσων στο διάδοχο πρόγραμμα του COSME·

26. επισημαίνει ότι τα κεφάλαια επιχειρηματικού κινδύνου και άλλες μορφές χρηματοδότησης υψηλού κινδύνου συνήθως επενδύονται στις μεγάλες αστικές και μητροπολιτικές περιοχές και ότι ο περιορισμένος αριθμός χρηματοπιστωτικών διαμεσολαβητών που λειτουργούν σήμερα στο πλαίσιο του μηχανισμού κεφαλαιακής συμμετοχής για την ανάπτυξη (Equity Facility for Growth) του COSME και η περιορισμένη εστίασή τους ανά τομέα ενδέχεται να λειτουργούν ανασταλτικά για τη χρηματοδότηση όσων επιχειρήσεων βρίσκονται στο στάδιο της εκκίνησης ή της ανάπτυξης·

27. ως εκ τούτου, προτείνει να εξεταστεί πώς η σημερινή —καθαρά βασισμένη στη ζήτηση— προσέγγιση θα μπορούσε να συμπληρωθεί με ένα μέσο χορήγησης επιχειρηματικών κεφαλαίων βάσει της επιμερισμένης διαχείρισης των πόρων, ενδεχομένως με τη συμμετοχή των τοπικών και περιφερειακών αρχών, αναπτυξιακών οργανισμών και τραπεζών ως μέρος του διάδοχου προγράμματος του COSME, έτσι ώστε να διασφαλιστεί η πιο ισορροπημένη διαθεσιμότητα επιχειρηματικών κεφαλαίων ανά την ΕΕ·

28. πιστεύει ότι εναλλακτικές μορφές χρηματοδότησης όπως η πληθοχρηματοδότηση, οι συμμετοχικές επενδύσεις ή τα δάνεια μεταξύ ιδιωτών μπορούν να αποτελέσουν χρήσιμα μέσα διευκόλυνσης της χρηματοδότησης και υποστήριξης των καινοτόμων επιχειρήσεων. Προτείνει δε, στο διάδοχο πρόγραμμα του COSME, να δημιουργηθεί ένα σαφές πλαίσιο χρήσης των χρηματοπιστωτικών μέσων μέσω της εναλλακτικής χρηματοδότησης·

29. προτείνει τη συγκρότηση μιας ομάδας ειδημόνων εναλλακτικής χρηματοδότησης, με τη συμμετοχή επαγγελματιών του κλάδου από το περιφερειακό και το τοπικό επίπεδο, οι οποίοι θα προσφέρουν έμπνευση και καθοδήγηση για τη δημιουργία ενός τέτοιου πλαισίου και οι οποίοι θα μεριμνήσουν έτσι ώστε αυτό να ανταποκρίνεται στις διάφορες ανάγκες των επιχειρηματιών, των νεοφυών και των επεκτεινόμενων επιχειρήσεων στα διάφορα τοπικά και περιφερειακά επιχειρηματικά οικοσυστήματα·

Η πρόσβαση στις αγορές

30. είναι της άποψης ότι ενωσιακής κλίμακας μέτρα υπέρ της διεθνοποίησης των ευρωπαϊκών ΜΜΕ μπορούν και πρέπει να προσφέρουν πρόσθετα οφέλη σε όσες ΜΜΕ επιθυμούν να επεκτείνονται και εκτός συνόρων. Επισημαίνει ότι τα μέτρα αυτά πρέπει να είναι συμπληρωματικά προς τις πρωτοβουλίες τοπικής, περιφερειακής και εθνικής κλίμακας προς αποφυγή επικαλύψεων και για τη δημιουργία μιας ευρείας όσο και συνεπούς δέσμης μέτρων·

31. εν προκειμένω, επιδοκιμάζει το Ευρωπαϊκό επιχειρηματικό δίκτυο, μια πρωτοβουλία που συγχρηματοδοτείται βάσει του προγράμματος COSME, και χάρη στην οποία παρέχονται στις ΜΜΕ της ΕΕ συμβουλευτικές υπηρεσίες σε θέματα επέκτασης πέραν των εθνικών και των ενωσιακών συνόρων, καθώς και σε θέματα διευκόλυνσης της καινοτομίας και της ανάπτυξης, συμπεριλαμβανομένης της άντλησης χρηματοδότησης. Εξάλλου, υποστηρίζει σθεναρά τη συνέχιση, την επέκταση και αναβάθμιση της, στο διάδοχο πρόγραμμα του COSME, ενόψει και της αποχώρησης του Ηνωμένου Βασιλείου από την ΕΕ·

32. τονίζει την ισχυρή τοπική και περιφερειακή διάσταση των σημείων επαφής του Ευρωπαϊκού επιχειρηματικού δικτύου, σημείων που συνθέτουν σε μεγάλο βαθμό η περιφερειακή ανάπτυξη, σύλλογοι επιχειρήσεων και οργανισμοί καινοτομίας, περιφερειακά εμπορικά και βιομηχανικά επιμελητήρια, συνεργατικοί σχηματισμοί και πανεπιστήμια, που είναι βαθιά ριζωμένα στην τοπική πραγματικότητα και βρίσκονται σε στενή επαφή με τις τοπικές ΜΜΕ·

33. σημειώνει ότι οι τοπικές και περιφερειακές αρχές καλούνται να βοηθήσουν σε μεγάλο βαθμό τις ΜΜΕ της περιοχής τους να αντεπεξέλθουν στον ανταγωνισμό, να διεισδύσουν στις ξένες αγορές και να βρίσκουν νέους συνεταίρους στην ΕΕ και πέραν αυτής·

34. επισημαίνει ότι στο διάδοχο πρόγραμμα του COSME θα πρέπει να λαμβάνεται μέριμνα έτσι ώστε το Ευρωπαϊκό επιχειρηματικό δίκτυο να εξακολουθεί να είναι έντονα συνδεδεμένο με τα τοπικά και περιφερειακά επιχειρηματικά οικοσυστήματα και ότι θα υπάρχει στενή συνεργασία με τους τοπικούς και περιφερειακούς συναρμοδίους, συμπεριλαμβανομένων των τοπικών και περιφερειακών αρχών·

Η προώθηση της επιχειρηματικότητας

35. εξαίρει τη σύλληψη και τα αποτελέσματα του προγράμματος Erasmus για νέους επιχειρηματίες που χρηματοδοτήθηκε από το ισχύον πρόγραμμα COSME και συνιστά τη συνέχισή του στο πλαίσιο του διάδοχου προγράμματος·

36. προτείνει, εκτός από τους συμβούλους επέκτασης επιχειρήσεων που προβλέπονται στην «Πρωτοβουλία για τις νεοφυείς και τις αναπτυσσόμενες νέες επιχειρήσεις» ως μέρος των υπηρεσιών του Ευρωπαϊκού επιχειρηματικού δικτύου, να υπάρχει και ένα δίκτυο περιφερειακών και τοπικών υπεύθυνων προώθησης επέκτασης επιχειρήσεων, το οποίο θα μπορούσε να αποτελέσει τη βάση για την ανάπτυξη διαπεριφερειακών συμπράξεων επέκτασης επιχειρήσεων, μέσω της παροχής υπηρεσιών εξεύρεσης (συν)εταίρων και της προώθησης της διαπεριφερειακής συνεργασίας και των διασυνοριακών επενδύσεων·

37. θεωρεί ότι πρέπει να ενισχυθεί η παροχή στο Ευρωπαϊκό επιχειρηματικό δίκτυο συμβουλευτικών υπηρεσιών και ενημέρωσης σε θέματα συμμετοχής σε δημόσιες συμβάσεις και ευκαιριών επιχειρηματικών μεταφορών σε άλλες χώρες·

38. υπογραμμίζει την ανάγκη να εξασφαλιστεί επαρκής στήριξη για τις ΜΜΕ στο επόμενο ΠΔΠ μετά το 2020, με την ενίσχυση της συμπληρωματικότητας και την αποφυγή επικαλύψεων μεταξύ των διαφόρων χρηματοδοτικών μέσων για τις ΜΜΕ από την Ευρωπαϊκή Επιτροπή και την ΕΤΕπ/ΕΤαΕ·

Το COSME σε συσχετισμό με τα λοιπά προγράμματα της ΕΕ

39. επισημαίνει ότι τα οικονομικά μέσα που έχουν διατεθεί στο πρόγραμμα COSME, και τα οποία αντιστοιχούν σε λιγότερο από το 0,3 % του προϋπολογισμού της ΕΕ, δεν αντανακλούν τη ζωτική σημασία των ΜΜΕ και των επιχειρηματιών στην επίτευξη οικονομικής ανάπτυξης και απασχόλησης. Ωστόσο, αναγνωρίζει ότι υπάρχουν κονδύλια υπέρ της διευκόλυνσης της χρηματοδότησης των ΜΜΕ και σε άλλα ενωσιακά προγράμματα·

40. δεδομένου του όχι ευκαταφρόνητου προϋπολογισμού που διατίθεται για την υποστήριξη των ΜΜΕ βάσει του ισχύοντος τρίτου θεματικού στόχου 3 των ΕΔΕΤ (Ανταγωνιστικότητα των ΜΜΕ), σημειώνει την ανάγκη καλύτερου συντονισμού μεταξύ των μέσων αυτών και, ως εκ τούτου, προτείνει να συγκροτηθεί μια συντονιστική ομάδα για τις ΜΜΕ, με τη συμμετοχή τόσο των συναρμόδιων υπηρεσιών της Ευρωπαϊκής Επιτροπής όσο και της ΕτΠ με την ιδιότητα του θεσμικού εκπροσώπου των τοπικών και περιφερειακών αρχών σε επίπεδο ΕΕ·

41. εισηγείται την καθιέρωση ενιαίων σημείων επαφής που θα παρέχουν ενημέρωση και πρόσβαση σε όλα τα συναφή μέσα που διατίθενται στα διάφορα ταμεία και προγράμματα της ΕΕ προς όλες τις ΜΜΕ και τους επιχειρηματίες. Πιστεύει δε ότι ένα διευρυμένο και αναβαθμισμένο Ευρωπαϊκό επιχειρηματικό δίκτυο θα μπορούσε να επιτελεί επιτόπου αυτή τη λειτουργία·

42. προτρέπει την Ευρωπαϊκή Επιτροπή να απλοποιήσει τόσο τη χρήση χρηματοπιστωτικών μέσων από μεμονωμένα προγράμματα όσο και τον συνδυασμό του COSME ή του διάδοχου προγράμματός του με πόρους από άλλα ταμεία και προγράμματα. Τέλος, επαναλαμβάνει την ανησυχία που είχε εκφράσει και στη γνωμοδότηση «Έξυπνη νομοθεσία για τις ΜΜΕ» (4) ως προς τη δυσλειτουργία που θα προκύψει εξαιτίας των αναντίστοιχων απαιτήσεων και των αντιφατικών ορισμών ανά τις ενωσιακές τομεακές πολιτικές.

Βρυξέλλες, 31 Ιανουαρίου 2018. Ο Πρόεδρος της Ευρωπαϊκής Επιτροπής των Περιφερειών Karl-Heinz LAMBERTZ

(1) Βλέπε για παράδειγμα: Ewa Chomicz, EU budget post-Brexit. Confronting reality, exploring viable solutions (Ο προϋπολογισμός της ΕΕ μετά το Brexit — Αντιμετώπιση της πραγματικής κατάστασης, διερεύνηση βιώσιμων λύσεων), Κέντρο Ευρωπαϊκής Πολιτικής, Βρυξέλλες, Μάρτιος 2017 (ηλεκτρονική έκδοση), σ. 5-6 και 25-26· Jörg Haas, Eulalia Rubio, Brexit and the EU budget. Threat or opportunity? (Το Brexit και ο προϋπολογισμός της ΕΕ. Απειλή ή ευκαιρία;), Ινστιτούτο Jacques Delors, Βερολίνο, Ιανουάριος 2017, σ. 8-18.

(2) Γνωμοδότησης της ΕτΠ με θέμα «Έξυπνη νομοθεσία για τις ΜΜΕ» [εισηγητής: Christian Buchmann (AT/EPP), ECON-VI/020], σημείο 8.

(3) Γνωμοδότησης της ΕτΠ με θέμα «Έξυπνη νομοθεσία για τις ΜΜΕ» [εισηγητής: Christian Buchmann (AT/EPP), ECON-VI/020], σημείο 48.

(4) Γνωμοδότησης της ΕτΠ με θέμα «Έξυπνη νομοθεσία για τις ΜΜΕ» [εισηγητής: Christian Buchmann (AT/EPP), ECON-VI/020], σημείο 14.